
Tieslietu ministrija ir izskatījusi Veselības ministrijas izstrādāto informatīvo ziņojumu “Par situāciju cilvēkiem paredzēto zāļu ievešanas un izvešanas kontrolē un uzraudzībā” (turpmāk – ziņojums) un Ministru kabineta sēdes protokollēmuma projektu (turpmāk – projekts) un atbalsta to virzību bez iebildumiem.

Vienlaikus izsakām priekšlikumu precizēt projekta 2. punktu, ņemot vērā, ka šobrīd tas nenosaka skaidrus uzdevumus vai to izpildes termiņus. Turklāt secināms, ka šobrīd projekts atkārto vairākos citos Ministru kabineta sēžu protokollēmumos ministrijām dotos uzdevumus (tai skaitā Ministru kabineta 2016. gada 2. februāra sēdes protokola Nr. 5 26.§ 3. punktu, kā arī 2017. gada 28. augusta sēdes protokola Nr. 41 1.§ 18. punktu).
Ievērojot minēto, lūdzam projekta 2. punktu svītrot vai arī nepieciešamības gadījumā paredzēt, ka Ministru kabineta 2016. gada 2. februāra sēdes protokola Nr. 5 26.§ 3. punkts atzīstams par aktualitāti zaudējušu un attiecīgais uzdevums izpildāms vienlaikus ar Ministru kabineta 2017. gada 28. augusta sēdes protokola Nr. 41 1.§ 18. punktā doto uzdevumu.


Valsts sekretāra vietniece
tiesību politikas jautājumos	Laila Medina

